钦定古今图书集成/理学汇编/学行典/第227卷 > 《孝思堂》商辂
## 钦定古今图书集成/理学汇编/学行典/第227卷 > 《孝思堂》商辂

廷玉起家进士，历礼部、户部主事郎中，迁湖广右参
议，升右参政。父彦贞，累赠奉政大夫，户部郎中。母原
氏、继母段氏，累赠宜人。廷玉念原氏没时，方在童稚，
既弗能服劳左右，而彦贞甫没，方筮仕春官，又弗获
躬侍汤药。已“而位寖显，禄寖厚而二亲久弃，段亦继
逝。得一食，必思以食吾亲，而亲弗吾尝，吾之食，盖有
不下于咽者矣。得一衣，必思以衣吾亲，而亲弗吾服
吾之衣，盖有不安于体者矣。出必告，反必面，礼也而
吾亲弗存。礼无所施，思能已于情乎？昏必定，晨必省，
孝也而吾亲弗在。孝无所寓，思能已于怀乎？以至感
时而思，遇事而思，触物而思，转展反复，无乎不思。”此
廷玉《孝思堂》之所由名也。呜呼！子之于亲，犹水之于
源，木之于本。无源则无水，无本则无木，无亲则无吾
身。亲而弗思，岂人情乎？廷玉当居官食禄之时，而思
亲一念，存于朝夕，贯于始终，通于神明，是宜名位日
进于崇高，功业日跻于远大。此古人忠臣必求于孝
子，事君必先于事亲，良有以夫。自是由一家而一乡，
由一乡而一国，人皆兴其孝亲之心，尽其为子之道，
则风俗益美，治道益隆，未必不自廷玉孝思有以启
之也。